Document ID: 32009D1022

A TANÁCS VÉGREHAJTÁSI HATÁROZATA
(2009. december 15.)
az Észt Köztársaságnak a közös hozzáadottértékadó-rendszerről szóló 2006/112/EK irányelv 167. cikkétől eltérő intézkedés alkalmazására történő felhatalmazásáról
(2009/1022/EU)
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre,
tekintettel a 2006/112/EK tanácsi irányelvre (1) és különösen annak 395. cikke (1) bekezdésére,
tekintettel a Bizottság javaslatára,
mivel:
(1)
Az Észt Köztársaság (a továbbiakban: Észtország) a 2007/133/EK tanácsi határozattal (2) felhatalmazást kapott arra, hogy - a 2006/112/EK irányelv 167. cikkétől eltérve - a hozzáadottérték-adó (héa) levonásához való jog keletkezését a hozzáadottérték-adónak a termék értékesítője, illetőleg a szolgáltató részére történő kifizetéséig elhalassza azon adóalanyok esetében, amelyek azt a választható rendszert alkalmazzák, mely szerint - az említett irányelv 66. cikkének b) pontjával összhangban - a termékértékesítéseik és szolgáltatásnyújtásaik utáni héafizetési kötelezettség az ellenérték átvételekor keletkezik (pénzforgalmi szemléletű elszámolás). Ezt a rendszert csak azok az adófizetők választhatják, amelyek nyilvántartásba vett egyéni vállalkozók.
(2)
Észtország a Bizottság Főtitkárságán 2009. szeptember 4-én iktatott levelei révén engedélyt kért e különös eltérő intézkedés hatályának meghosszabbítására.
(3)
A 2006/112/EK irányelv 395. cikkének (2) bekezdésével összhangban a Bizottság 2009. október 1-jei keltezésű levelében továbbította a kérelmet a többi tagállam számára. A Bizottság 2009. október 5-i keltezésű levelében tájékoztatta Észtországot, hogy immáron rendelkezik a kérelem jóváhagyásához általa szükségesnek vélt valamennyi információval.
(4)
Az úgynevezett pénzforgalmi szemléletű elszámolási rendszer egy, az adómentességet nem élvező kisvállalkozásoknak szánt, egyszerűsített és önként választható rendszer. A rendszer lehetőséget ad a szóban forgó adóalanyoknak, hogy kiadási és bevételi ügyleteik teljesítési időpontja alapján, egyszerű szabály alkalmazásával állapítsák meg, melyik időpontban kell héalevonási jogukat gyakorolniuk, illetőleg az adót befizetniük az adóhatóságnak. Ez a rendszer tehát az adóalany szempontjából egyszerűsítést jelentő, esetenként a likviditást is javító intézkedés.
(5)
A Bizottság 2009. január 28-án olyan - a közös hozzáadottértékadó-rendszerről szóló 2006/112/EK irányelvnek a számlázás szabályai tekintetében történő módosításáról szóló - irányelvre terjesztett elő javaslatot, amely a tagállamoknak szintén arra ad lehetőséget, hogy a héa levonásához való jog keletkezését az adónak a termék értékesítője, illetőleg a szolgáltató részére történő kifizetéséig elhalasszák azon adóalanyok esetében, amelyek éves árbevétele nem haladja meg a tagállamok által legfeljebb 2 000 000 EUR-ban megállapítható összeghatárt, és amelyek ennek megfelelően egy olyan, önként választható rendszert alkalmazhatnak, amely szerint az ügyleteik utáni héafizetési kötelezettség csak az ellenérték átvételekor keletkezik.
(6)
A kérelem tárgyát képező különös eltérő intézkedés nem érinti az Észtország által a végső fogyasztás szakaszában beszedett héabevételek összegét, és semmilyen hatással nincs az Unió számára a héából származó saját forrásokra,
ELFOGADTA EZT A HATÁROZATOT:
1. cikk
A 2006/112/EK irányelv 167. cikkétől eltérve Észtország felhatalmazást kap arra, hogy a második bekezdésben meghatározott adóalanyok esetében a héa levonásához való jog keletkezését elhalassza addig az időpontig, amikor a hozzáadottérték-adót a termék vagy értékesítője, illetőleg a szolgáltató részére kifizetik.
Az érintett adóalanyoknak előzőleg olyan rendszer alkalmazása mellett kell dönteniük, amely szerint az általuk végzett termékértesítés és szolgáltatásnyújtás utáni héafizetési kötelezettség az ellenérték átvételekor keletkezik.
2010. december 31-ig a második bekezdésben említett rendszer az egyéni vállalkozóként regisztrált adóalanyokra alkalmazandó.
2011. január 1-jétől a második bekezdésben említett rendszer azon adóalanyokra lesz alkalmazandó, amelyek éves árbevétele nem halad meg bizonyos összeghatárt, melyet Észtország - a 2006/112/EK irányelv 399. és 400. cikke szerinti számítással - 200 000 EUR saját nemzeti pénznemében kifejezett egyenértékében állapít meg.
2. cikk
E határozat 2010. január 1-jétől alkalmazandó egy olyan irányelv hatálybalépéséig, amely lehetővé teszi, hogy a tagállamok a héa levonásához való jog keletkezését az adónak a termék értékesítője, illetőleg a szolgáltató részére történő kifizetéséig elhalasszák azon adóalanyok esetében, amelyek éves árbevétele nem halad meg bizonyos összeghatárt, és amelyekre következésképpen olyan, önként választható rendszer alkalmazandó, amelynek értelmében a termékértékesítésük és szolgáltatásnyújtásuk utáni héafizetési kötelezettség csak az ellenérték átvételekor keletkezik.
Ez a határozat legfeljebb 2012. december 31-ig alkalmazható.
3. cikk
Ennek a határozatnak az Észt Köztársaság a címzettje.
Kelt Brüsszelben, 2009. december 15-én.

Labels: 3
2
15
18